คนไทยหันหน้าเข้าวัดทำบุญ หยุดยาวเข้าพรรษา แห่เดินทาง 2.14 ล้านคน
ททท.เผยช่วงหยุดยาว วันอาสาฬหบูชาและวันเข้าพรรษามีคนไทยเดินทางท่องเที่ยว 2.14 ล้านคน การใช้จ่ายสะพัดสร้างรายได้หมุนเวียน 6,680 ล้านบาท ด้าน บขส. เตรียม พร้อมอำนวยความสะดวกประชาชนเดินทางทั้งขาไปขากลับจัดรถโดยสารกว่าวันละ 9,200 เที่ยว,นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) เปิดเผยว่า สถานการณ์ท่องเที่ยวช่วงหยุดยาววันวันอาสาฬหบูชาและวันเข้าพรรษาปี 2560 ระหว่างวันที่ 8-10 ก.ค.นี้ คาดว่าคนไทยจะเดินทางประมาณ 2.14 ล้านคนและมีการใช้จ่ายสร้างรายได้หมุนเวียนประมาณ 6,680 ล้านบาทมีอัตราเข้าพักเฉลี่ย 62% ของจำนวนที่พักรวม,คาดว่าบรรยากาศการเดินทางของคนไทยยังคงมีอย่างต่อเนื่อง แต่อาจจะไม่คึกคักมากนักเพราะในเดือน ก.ค.-ส.ค.มีวันหยุดยาวต่อเนื่องใกล้กันหลายช่วงทำให้ประชาชนมีโอกาสวางแผนเลือกช่วงเวลาการเดินทางได้แต่เนื่องจากวันอาสาฬหบูชาและวันเข้าพรรษาเป็นวันสำคัญทางพระพุทธศาสนาของชาวพุทธ จึงคาดว่าจะมีนักท่องเที่ยวส่วนหนึ่งเดินทางกลับภูมิลำเนาและพาครอบครัวเดินทางไปไหว้พระทำบุญตักบาตร ถวายเทียนพรรษาตามวัดต่างๆ ประกอบกับงานประเพณีในช่วงวันเข้าพรรษามีเกือบทุกพื้นที่ทั่วประเทศ ซึ่งมีความสวยงามและยังคงไว้ซึ่งเอกลักษณ์เฉพาะพื้นที่เช่น ประเพณีแห่เทียนพรรษา จ.อุบลราชธานี งานแห่เทียนพรรษาทางน้ำที่ลาดชะโด จ.พระนครศรีอยุธยา งานมหกรรมแห่เทียนพรรษาและตักบาตรบนหลังช้าง จ.สุรินทร์ ประเพณีตักบาตรดอกไม้และถวายเทียนพรรษา จ.สระบุรี งานเสริมบุญสร้างบารมีแห่เทียนโคราช จ.นครราชสีมา เป็นต้น,สำหรับจุดหมายปลายทางที่ได้รับความนิยมส่วนใหญ่ยังคงเป็นแหล่งท่องเที่ยวระยะใกล้ในพื้นที่ภาคกลาง ได้แก่ กาญจนบุรี พระนครศรีอยุธยา กรุงเทพฯ สระบุรี ประจวบคีรีขันธ์ และลพบุรี รองลงมาคือแหล่งท่องเที่ยวทางภาคตะวันออกเฉียงเหนือ ซึ่งมีการจัดงานประเพณีแห่เทียนพรรษาอย่างยิ่งใหญ่หลายจังหวัด ขณะที่แหล่งท่องเที่ยวในภาคใต้ได้รับความนิยมค่อนข้างน้อยเพราะเป็นช่วงนอกฤดูท่องเที่ยว พื้นที่อุทยานแห่งชาติทางฝั่งทะเลอันดามันได้ปิดการเข้าชมเพื่อฟื้นฟูทรัพยากรธรรมชาติ อีกทั้งเป็นช่วงฤดูฝนจึงไม่เหมาะกับการทำกิจกรรมทางทะเล,เมื่อจัด 10 อันดับแหล่งท่องเที่ยวยอดนิยมในช่วงวันอาสาฬหบูชาและวันเข้าพรรษาของปีนี้ปรากฏว่าอันดับ 1 ได้แก่ชลบุรี จะมีผู้เยี่ยมเยือน ชาวไทย 133,630 คน มีรายได้ 658 ล้านบาท รองลงมาคือ นครราชสีมา 126,441 คน รายได้ 282 ล้านบาท กาญจนบุรี 116,870 คน รายได้ 267 ล้านบาท พระนครศรีอยุธยา 114,719 คน รายได้ 147 ล้านบาท กรุงเทพฯ 104,825 คน รายได้ 1,031 ล้านบาท สระบุรี 68,069 คน รายได้ 65 ล้านบาท สงขลา 66,683 คน รายได้ 455 ล้านบาท ประจวบ– คีรีขันธ์ 66,203 คน รายได้ 263 ล้านบาท ระยอง 62,137 คน รายได้ 243 ล้านบาท และลพบุรี 60,524 คน รายได้ 77 ล้านบาท,ขณะที่นายนพรัตน์ การุณยะวนิช รองกรรมการผู้จัดการใหญ่ฝ่ายบริหารการเดินรถ บริษัทขนส่ง จำกัด (บขส.) กล่าวว่า เพื่ออำนวยความสะดวกประชาชนเดินทางในช่วงเทศกาลวันหยุดยาววันอาสาฬหบูชา และวันเข้าพรรษา ช่วงระหว่างวันที่ 7-10 ก.ค.นี้ บขส. ได้จัดรถโดยสารทั้งรถ บขส., รถร่วม และรถตู้ รองรับผู้โดยสารที่เดินทางมาใช้บริการ ณ สถานีขนส่งผู้โดยสารกรุงเทพที่จตุจักร, เอกมัย, ถนนบรมราชชนนี ประมาณวันละ 9,200 เที่ยว ขณะที่ประมาณการว่าจะมีผู้โดยสารเดินทางในช่วงดังกล่าวประมาณวันละ 185,000-190,000 คน,ทั้งนี้ บขส.ได้ตรวจเช็คความพร้อมก่อนการเดินทางของรถโดยสารและพนักงานขับรถ โดยได้เน้นย้ำไปยังพนักงานขับรถให้ระมัดระวังการขับขี่ เนื่องจากช่วงนี้เป็นช่วงฤดูฝน ซึ่งเสี่ยงต่อการเกิดอุบัติเหตุ นอกจากนี้เพื่อป้องกันการหลอกลวงขาย ตั๋วปลอมจากมิจฉาชีพ ขอให้ประชาชนซื้อตั๋วโดยสารที่ช่องจำหน่ายตั๋วเท่านั้น และหากพบการขายตั๋วโดยสารเกินราคา ให้แจ้งต่อเจ้าหน้าที่ที่เกี่ยวข้องทันที โดยผู้ที่ขายตั๋วเกินราคาถือเป็นการกระทำผิด มีโทษโดยการปรับเป็นเงิน 10,000 บาท,ด้านนางกอบกาญจน์ วัฒนวรางกูร รมว.การท่องเที่ยวและกีฬา กล่าวว่า ได้หารือกับคณะทำงานจากสำนักงานการท่องเที่ยวแห่งสาธารณรัฐประชาชนจีน (ซีเอ็นทีเอ) เพื่อขับเคลื่อนความร่วมมือการท่องเที่ยวไทย-จีน โดยซีเอ็นทีเอ ได้นำตัวแทนด้านการท่องเที่ยวระดับสูงจาก 3 มณฑล ได้แก่ ซานซี, ชิงไห่ และเขตปกครองตนเองทิเบต เดินทางมาแนะนำสินค้าด้านท่องเที่ยวต่อไทยและอาเซียน เนื่องจากต้องการให้เกิดการกระจายตัวของนักท่องเที่ยวต่างชาติเข้าไปในจีนมากขึ้น เนื่องจากเมืองทั้งหมดเป็นเมืองใหญ่ลำดับ 2 หรือ 3 ซึ่งอาจจะยังไม่ได้รับความนิยมจากนักท่องเที่ยวไทยมากนัก เมื่อเทียบกับปักกิ่ง, เซี่ยงไฮ้.
ททท.เผยช่วงหยุดยาว วันอาสาฬหบูชาและวันเข้าพรรษามีคนไทยเดินทางท่องเที่ยว 2.14 ล้านคน การใช้จ่ายสะพัดสร้างรายได้หมุนเวียน 6,680 ล้าน
เข้าพรรษา,ททท.,ยุทธศักดิ์ สุภสร,แห่เทียนพรรษา,กอบกาญจน์ วัฒนวรางกูร,ข่าวทั่วไป